
AVIZ

asupra propunerii legislative privind Programul naţional pentru asigurarea locurilor de muncă în localităţile în care acestea au fost desfiinţate în perioada 1990-2008
  
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind Programul naţional pentru asigurarea locurilor de muncă în localităţile în care acestea au fost desfiinţate în perioada 1990-2008, trimisă cu adresa nr. P.L.x-621 din 8 octombrie 2008, înregistrată  sub nr. 31/980 din 10 octombrie 2008.
Senatul a respins propunerea legislativă în şedinţa din 30.09.2008.

Camera Deputaţilor este Cameră decizională în cazul acestei iniţiative legislative conform prevederilor art. 75 alin. (1) şi (3) din Constituţia României, republicată, şi ale art. 92 alin.(9) pct. 1 din Regulamentul Camerei Deputaţilor, republicat.                                                                                                               
Potrivit prevederilor art. 61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut propunerea legislativă în şedinţa 27 ianuarie 2009.

Membrii comisiei au examinat propunerea legislativă supusă avizării, expunerea de motive, avizul favorabil al Consiliului Legislativ nr. 559/13.05.2008, precum  şi punctul de vedere al Guvernului, transmis cu adresa nr. 1402/D.P.S.G./ 13.06.2008.  

În urma dezbaterilor, cu unanimitate de voturi, s-a hotărât avizarea negativă a propunerii legislative, întrucât prin Legea nr. 76/2002 privind sistemul asigurărilor pentru şomaj şi stimularea ocupării forţei de muncă au fost stabilite măsuri concrete pentru stimularea ocupării forţei de muncă. Promovarea iniţiativei legislative ar propune un efort bugetar suplimentar pe seama bugetului de stat şi prin urmare se impunea respectarea art. 138 alin (5) din Constituţia României, republicată, conform căruia nicio cheltuială bugetară nu poate fi aprobată fără stabilirea sursei de finanţare.
În raport de obiectul şi conţinutul său, propunerea legislativă face parte din categoria legilor ordinare.

